A Tanács határozata

(2003. július 30.)

az Európai Közösség és Kanada közötti, a borok és a szeszes italok kereskedelméről szóló megállapodás megkötéséről

(2004/91/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (2) bekezdése első albekezdésének első mondatával,

tekintettel a Bizottság javaslatára,

mivel:

(1) A Tanács 2001. augusztus 1-én felhatalmazta a Bizottságot, hogy tárgyalásokat folytasson egy, a borkereskedelemről szóló megállapodás megkötéséről és vizsgálja felül az Európai Gazdasági Közösség és Kanada közötti, az alkoholtartalmú italok kereskedelmét és értékesítését érintő, 1989. február 28-i megállapodást.

(2) A tárgyalások befejeződtek és az Európai Közösség és Kanada közötti, a bor és a szeszes italok kereskedelméről szóló megállapodást (továbbiakban: "megállapodás") Kanada 2003. április 24-én, és a Közösség 2003. április 25-én aláírta. A Közösség és Kanada megállapodtak a címkézésre vonatkozó ideiglenes előírásokról, és a végleges megállapodás elérése érdekében a címkézésre vonatkozó szabályokról szóló tárgyalásokat a vegyes bizottságon belül folytatják. A megállapodást jóvá kell hagyni.

(3) A megállapodásban foglaltak megfelelő érvényesülésének érdekében felállítottak egy vegyes bizottságot. A Bizottság képviseli a Közösséget a vegyes bizottságban.

(4) A megállapodás mellékletei végrehajtásának és lehetséges módosításainak megkönnyítése érdekében a Bizottságnak engedélyezni kell, hogy megtegye a szükséges technikai kiigazításokat a borpiac közös szervezéséről szóló, 1999. május 17-i 1493/1999/EK tanácsi rendelet [1] 75. cikkében említett eljárásnak megfelelően.

(5) A megállapodás mellékletei végrehajtásának és lehetséges módosításainak megkönnyítése érdekében a Bizottságnak engedélyezni kell, hogy megtegye a szükséges technikai kiigazításokat a szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendelet [2] 14. cikkében említett eljárásnak megfelelően.

A KÖVETKEZŐKÉPPEN HATÁROZOTT:

1. cikk

Az Európai Közösség és Kanada közötti, a bor és a szeszes italok kereskedelméről szóló megállapodást, valamint az ehhez csatolt mellékleteket és jegyzőkönyveket a Közösség nevében a Tanács jóváhagyja.

Az első albekezdésben említett szövegeket csatolták e határozathoz.

2. cikk

A Tanács elnöke felhatalmazást kap, hogy kijelölje a megállapodásnak a Közösség nevében a Közösséget jogilag kötelező aláírására jogosult személy(eke)t.

3. cikk

A megállapodás 27. cikkével felállított vegyes bizottságban a Közösséget a Bizottság képviseli.

4. cikk

A megállapodás 7. cikke, 11. cikkének (3) bekezdése, 26. cikke (2) bekezdésének a) pontja és 42. cikkének (3) bekezdése alkalmazásában a borok tekitetében a Bizottság ezennel felhatalmazást kap, hogy az 1493/1999/EK tanácsi rendelet 75. cikkében említett eljárásnak megfelelően meghozza a megállapodás végrehajtásához és mellékleteinek módosításaihoz szükséges jogi aktusokat.

5. cikk

A megállapodás 15. cikke (3) bekezdése, 26. cikke (2) bekezdésének a) pontja és 42. cikke (3) bekezdése alkalmazásában a szeszes italok tekitetében a Bizottság ezennel felhatalmazást kap, hogy az 1576/89/EGK tanácsi rendelet 14. cikkében említett eljárásnak megfelelően meghozza a megállapodás végrehajtásához és mellékleteinek módosításaihoz szükséges jogi aktusokat.

6. cikk

Ez a határozatot az Európai Unió Hivatalos Lapjában ki kell hirdetni.

Kelt Brüsszelben, 2003. július 30-án.

a Tanács részéről

az elnök

F. Frattini

[1] HL L 179., 1999.7.14., 1. o. A legutóbb a 806/2003/EK rendelettel (HL L 122. 2003.5.16., 1. o.) módosított rendelet.

[2] HL L 160., 1989.6.12., 1. o. A legutóbb a 3378/94/EK tanácsi és európai parlamenti rendelettel (HL L 366. 1994.12.31., 1. o.) módosított rendelet

--------------------------------------------------